የጥላቻ ንግግርና የሐሰተኛ መረጃ ስርጭትን ለመቆጣጠር የወጣ ረቂቅ አዋጅ ላይ ውይይት ተደረገ
 ከንግግርና የሃሳብ ነፃነት ጋር እንዳይጋጭ ተደርጐ እንደተዘጋጀ የተነገረለት የጥላቻና የሐሰት መረጃ ስርጭት ለመቆጣጠር የወጣው ረቂቅ አዋጅ ላይ ዛሬ  ውይይት ተደረገ። በአዲስ አበባ እየተካሄደ በሚገኘው የምክክር መድረክ ላይ በረቂቅ አዋጁ ላይ ወንጀል ተብለው የተነሱ ነገሮችም ተብራርተዋል። ውይይቱ ላይ የአዋጁን ረቂቅ ሪፖርት ያቀረቡት የጠቅላይ አቃቤ ሕግ ምክትል አቃቤ ሕግ ዶክተር ጌዴዎን ጢሞቴዎስ እንዳሉት ማንም ሰዉ የሐሰት መረጃን በኤሌክትሮኒክስ በህትመት ወይንም በማህበራዊ ሚዲያ ላይ ማቅረብ ከፍተኛ ወንጀል ነዉ። ማንኛውም ብሔር፣ ሃይማኖት፣ ፆታ ወይም አካል ጉዳትን መሠረት ያደረገ ንግግር እንደ አደገኛነቱ ከብር ሀምሳ ሺህ እስከ መቶ ሺህ ወይንም ከአንድ እስከ አምስት ዓመት ድረስ እንደሚያስቀጣ ረቂቅ አዋጁ ላይ ተካቷል። እንደ ዶክተር ጌዴዎን ገለፃ የጥላቻ ንግግርና የሐሰት መረጃው ግጭትን የማስነሳት አቅሙ ከፍተኛ ከሆነ እና ውሸት መሆኑ በአቃቤ ሕግ ከተረጋገጠ ለፍርድ ማሳወቅ አለበት። በዳግማዊት ግርማ 